TSR วิ่ง 4% ลุ้นรายได้ปีนี้ 4 พันลบ. “ช้อปดีมีคืน” หนุน โบรกเคาะเป้า 5 บ.
TSR วิ่ง 4% ราคาแจะ 4.38 บ. ลุ้นรายได้ปีนี้เข้าเป้า 4 พันลบ. รับ “ช้อปดีมีคืน” หนุนยอดขายพุ่ง โบรกแนะนำ “ซื้อ” เคาะราคาเป้า 5 บ. คาดปี 63-65 กำไรโตเฉลี่ย 24.3% ประเมินปันผล 5%
TSR วิ่ง 4% ลุ้นรายได้ปีนี้ 4 พันลบ. “ช้อปดีมีคืน” หนุน โบรกแนะนำ “ซื้อ” เคาะราคาเป้า 5 บ. คาดปี 63-65 กำไรโตเฉลี่ย 24.3%
18 ม.ค. 2566

ผู้สื่อข่าวรายงานว่า วันนี้ (18 ม.ค.66) ราคาหุ้นบริษัท เธียรสุรัตน์ จำกัด (มหาชน) หรือ TSR ล่าสุด ณ เวลา 12:15 น. อยู่ที่ระดับ 4.38 บาท บวก 0.18 บาท หรือ 4.29% สูงสุดที่ระดับ 4.50 บาท ต่ำสุดที่ระดับ 4.18 บาท ด้วยมูลค่าซื้อขาย 65.375 ล้านบาท

ทั้งนี้ นายวรานนท์ คงปฏิมากร ประธานเจ้าหน้าที่บริหาร TSR เปิดเผยว่า บริษัทได้ตอบรับเข้าร่วมในโครงการ ช้อปดีมีคืน 66 โดยเตรียมจัดโปรโมชั่นพิเศษมอบเป็นของขวัญต้อนรับเทศกาลปีใหม่ให้กับลูกค้าของ TSR และประชาชนทั่วไป  ซึ่งการเข้าร่วมโครงการ ช้อปดีมีคืน 2566 ครั้งนี้ ไม่เพียงแต่เป็นการช่วยกระตุ้นยอดขายให้กับผู้ประกอบการเท่านั้น แต่ลูกค้ายังได้รับการลดหย่อนภาษีสูงสุดถึง 30,000 บาท (ในรูปแบบใบกำกับภาษีกระดาษเต็มรูปแบบ) อีกด้วย โดยมีระยะโครงการเริ่มตั้งแต่วันที่ 1 ม.ค.66 ถึง 15 ก.พ.66
“สำหรับการเข้าร่วมโครงการช้อปดีมีคืน 66 ในปีนี้ เรามั่นใจว่าจะสามารถกระตุ้นยอดขายในช่วงต้นปีได้อย่างดี โดยในปีนี้บริษัทตั้งเป้าหมายการเติบโตรายได้แตะระดับ 4,000 ล้านบาท ซึ่งการที่มี บริษัท สบาย เทคโนโลยี จำกัด (มหาชน) หรือ SABUY เข้ามาเป็นผู้ถือหุ้นใหญ่ ทำให้ TSR มีศักยภาพเพิ่มสูงขึ้นทั้งในด้านการ synergy การจัดการช่องทางการจำหน่ายที่เข้าถึงกลุ่มเป้าหมายได้ครอบคลุมยิ่งขึ้น ซึ่งจะทำให้ TSR มีโอกาสเติบโตได้อีกมาก” นายวรานนท์ กล่าว
ด้านบล.ทรีนีตี้ ระบุในบทวิเคราะห์ คาด TRS มีกําไรปี 63-65 เติบโตเฉลี่ย (CAGR) 24.3% ต่อปี จากการเติบโตของธุรกิจเดิมและธุรกิจใหม่ การบริหารต้นทุน และหนี้สูญได้มีประสิทธิภาพมากขึ้น นอกจากนั้นยังมีฐานะการเงินแข็งแกร่ง อัตราหนี้สินต่อทุนต่ำ อัตราปันผลราว 5% จึงแนะนํา “ซื้อ” ราคาเป้าหมาย 5 บาท ด้วยวิธี P/E Ratio 15 เท่า